Forside > Emner > Almindelige principper for advokaters adfærd > Loyal optræden
Loyal optræden (5) Vis sagsresuméer
Advokat mødte beruset op i retten (kendelse)
Indklagede mødte beruset op i retten i en sag, i hvilken han var beskikket som forsvarer. Indklagede erkendte forholdet og blev pålagt en bøde på 2.500 kr.
Bistand til oprettelsen af en ægtepagt, der blev udarbejdet for at unddrage den ene ægtefælles kreditorer (kendelse)
En ægtepagt blev oprettet med det formål at flytte aktiver fra en insolvent ægtefælle til den anden ægtefælle. Advokatnævnet fandt, at den advokat, der bistod med konciperingen og oprettelsen af ægtepagten under de givne omstændigheder havde handlet utilbørligt og dermed groft havde tilsidesat god advokatskik.
Fakturering for at frafalde en eksekutorindsættelse i et testamente (kendelse)
I 1989 oprettede advokat A for X og Y et testamente, hvori han blev indsat som eksekutor dog således, at han var bemyndiget til at lade boet overgå til privat skifte, såfremt han fandt, at betingelserne herfor var opfyldt. I april 2003 afgik X ved døden. Eneste arving i boet, Z, rettede telefonisk henvendelse til advokat A og forespurgte, hvad hans honorar ville være for at behandle boet, og om han ville frafalde bobestyrerindsættelsen. Ved brev af 1. maj 2003 til Z meddelte advokat A, at han var villig til at frafalde eksekutorindsættelsen under forudsætning af, at der blev betalt 1.000 kr. + moms for hans arbejde i forbindelse hermed, herunder den meddelelse, som han skulle sende til skifteretten. Z rettede herefter henvendelse til skifteretten og anmodede om, at boet blev udleveret til privat skifte. Skifteretten rettede skriftlig henvendelse til advokat A og anmodede om hans bemærkninger hertil. Ved brev af 8. maj 2003 til skifteretten meddelte advokat X: ”..at der i øjeblikket er forhandlinger om, hvorvidt arvingen [Z] eller jeg skal behandle boet”. Z meddelte til skifteretten, at der ikke verserede nogen forhandlinger mellem ham og advokaten. På et møde i skifteretten blev boet udleveret til Z til privat skifte. Advokatnævnet pålagde advokat A en bøde for at fakturere Z.
For sent fremmøde ved hovedforhandling (kendelse)
Klagen vedrørte indklagedes adfærd i forbindelse med varetagelsen af en straffesag. Indklagede mødte under en længerevarende retssag gentagne gange for sent, trods retsformandens henstillinger. Efter at retsformanden havde gjort indklagede bekendt med, at klage ville blive indgivet, mødte indklagede på ny for sent. Advokatnævnet udtalte bl.a. følgende "Da indklagede trods rettens pålæg om rettidigt fremmøde, er mødt for sent til størstedelen af retsmøder i den omhandlende retssag, og da forsinkelserne ikke er uvæsentlige, findes indklagede at have tilsidesat god advokatskik." Indklagede blev pålagt en bøde på 5.000 kr.
I strid med god advokatskik at advokat nægtede at overføre 54.150 kr. (kendelse)
En advokat havde handlet i strid med god advokatskik ved under henvisning til modregningsret i et salærkrav mod sine tidligere klienter at nægte at overføre 54.150 kr., som advokaten ved en fejl havde modtaget fra Retten i Lyngby som tilbagebetalt retsafgift.
Ved dom af 2. marts 2015 stadfæstede Retten i Glostrup Advokatnævnets kendelse af 18. december 2012
Ytringer (7)